Κάρολος ΙΣΤ΄ Γουσταύος της Σουηδίας

Πρώιμα χρόνια

Ο Κάρολος Γουσταύος γεννήθηκε στις 30 Απριλίου 1946 στο Κάστρο Χάγκα στην Σόλνα της Στοκχόλμης. Βαπτίσθηκε στο Βασιλικό Παρεκκλήσι στις 7 Ιουνίου 1946 από τον Αρχιεπίσκοπο της Ουψάλας, Έρλινγκ Άιντεν και ανάδοχοι του ήταν ο Φρειδερίκος Θ΄ της Δανίας, η Ίνγκριντ της Σουηδίας, ο Όλαβ Ε΄ της Νορβηγίας, η Ιουλιανή των Κάτω Χωρών, ο Γουσταύος Ε΄ της Σουηδίας, ο Φρειδερίκος Ιωσίας της Σαξονίας-Κόμπουρκ & Γκότα, ο Γουσταύος ΣΤ΄ Αδόλφος της Σουηδίας, η Λουίζα Μαουντμπάτεν, ο Φόλκε Μπερναντότε και η Μαρία Μπερναντότε. Την ημέρα της βάπτισής του απέκτησε τον τίτλο Δούκας του Γιέμτλαντ.
Ο πατέρας του Καρόλου Γουσταύου, ο Πρίγκιπας Γουσταύος Αδόλφος, σκοτώθηκε σε αεροπορικό δυστύχημα τον Ιανουάριο του 1947 στο Αεροδρόμιο της Κοπεγχάγης. Την στιγμή του θανάτου του πατέρα του ο Κάρολος Γουσταύος ήταν μόλις 9 μηνών. Όταν πέθανε ο προπάππους του Γουσταύος Ε΄, τον Οκτώβριο του 1950, ο τετράχρονος τότε πρίγκιπας έγινε διάδοχος του σουηδικού θρόνου.
Όταν ολοκλήρωσε την δευτεροβάθμια εκπαίδευσή του, κατατάχθηκε για δυόμιση χρόνια στο Σουηδικό Βασιλικό Στρατό, στο Σουηδικό Βασιλικό Ναυτικό και η Σουηδική Βασιλική Αεροπορία. Το 1968 χρίστηκε αξιωματικός και των τριών κλάδων. Πριν αναλάβει το θρόνο είχε λάβει το βαθμό του υπολοχαγού (στο στρατό), του υποσμηναγού (στην αεροπορία) και του σημαιοφόρου (στο ναυτικό). Έχει επίσης ολοκληρώσει τις ακαδημαϊκές του σπουδές στην ιστορία, την κοινωνιολογία, τις πολιτικές επιστήμες, το φορολογικό δίκαιο και τα οικονομικά στο Πανεπιστήμιο της Ουψάλας και το Πανεπιστήμιο της Στοκχόλμης.
Για να προετοιμαστεί για το ρόλο του ως αρχηγός του κράτους, ο πρίγκιπας Κάρολος Γουσταύος, ακολούθησε ένα ευρύ πρόγραμμα σπουδών σχετικά με το δικαστικό σύστημα, τις κοινωνικές οργανώσεις και ιδρύματα, καθώς και τα εργατικά και εργοδοτικά σωματεία. Επιπλέον μελέτησε στενά υποθέσεις του Κοινοβουλίου της Σουηδίας και του Υπουργείο Εξωτερικών της. Πέρασε, επίσης, ένα διάστημα στη σουηδική αντιπροσωπεία στα Ηνωμένα Έθνη και στη Σουηδική Υπηρεσία Διεθνούς Αναπτυξιακής Συνεργασίας (SIDA). Εργάστηκε σε μια τράπεζα στο Λονδίνο, στη σουηδική πρεσβεία του Λονδίνου, στο Σουηδικό Εμπορικό Επιμελητήριο στη Γαλλία και στο εργοστάσιο της εταιρείας Άλφα Λαβάλ στη Γαλλία.

Άνοδος στο θρόνο

Στις 15 Σεπτεμβρίου 1973 ο Κάρολος Γουσταύος έγινε Βασιλιάς της Σουηδίας, μετά το θάνατο του παππού του, Βασιλιά Γουσταύου ΣΤ΄ Αδόλφου. Η τελετή ενθρόνισης διεξήχθη στη Στοκχόλμη στος 19 Σεπτεμβρίου 1973. Ο Βασιλιάς Γουσταύος ΣΤ΄ Αδόλφος ήταν ο τελευταίος μονάρχης της Σουηδίας που χρησιμοποίησε τον τίτλο Ελέω Θεού Βασιλιάς των Σουηδών, των Γότθων και των Βένδων. Ο τίτλος αυτός χρησιμοποιούνταν από το 1544.

Επίσημα καθήκοντα

Τα καθήκοντα του Βασιλιά προσδιορίζονται στο Σύνταγμα της Σουηδίας ως αντιπροσωπευτικού και τελετουργικού χαρακτήρα. Με την συνταγματική αναθεώρηση του 1974 ο Βασιλιάς έχασε τις περισσότερες επίσημες πολιτικές εξουσίες του, αν και παρέμενε ανώτατος άρχοντας.
Ως ανώτατος άρχοντας πραγματοποιεί επίσημα ταξίδια στο εξωτερικό και δέχεται ως τέτοιος ξένους αντιπροσώπους στη Σουηδία. Κηρύσει την ετήσια έναρξη των εργασιών του κοινοβουλίου, προεδρεύει Ειδικού Συμβουλίου που σχηματίζεται κατά την αλλαγή της κυβέρνησης, συμμετέχει σε ειδικά συμβούλια με τον Πρωθυπουργό και το Υπουργικό Συμβούλιο, από τα οποία προεδρεύει το συμβούλιο του Υπουργείου Εξωτερικών. Επίσης, δέχεται τα διαπιστευτήρια από ξένους πρεσβευτές, ενώ υπογράφει τα διαπιστευτήρια των Σουηδών που στέλνονται ως πρεσβευτές στο εξωτερικό. Ως ενωτικός παράγοντας απέχει οικειοθελώς από τις βουλευτικές εκλογές της χώρας.
Ο Βασιλιάς Κάρολος ΙΣΤ΄ Γουσταύος (τυπικά) κατέχει τους υψηλότερους βαθμούς των τριών κλάδων των Σουηδικών Ενόπλων Δυνάμεων. Έτσι, με την άνοδό του στο θρόνο το 1973, ανήλθε στους βαθμούς του στρατηγού, ναυάρχου και πτεράρχου. Ωστόσο, ο Βασιλιάς δεν κατέχει εκτελεστική εξουσία στις ένοπλες δυνάμεις, ούτε κατέχει τον τίτλο του αρχηγού τους.
Παγκοσμίως, ο Κάρολος ΙΣΤ΄ Γουσταύος είναι ίσως πιο γνωστός ως παρουσιαστής του ετήσιου Βραβείου Νόμπελ. Παραδίσει, επίσης, το ετήσιο Πολικό Μουσικό Βραβείο.